Polisie sal OB-‘moordkomplot’ bekykThuli Madonsela. Foto: Werner Beukes/SAPA Die Sunday Times berig ŉ prominente Wes-Kaapse bendeleier is glo R740 000 betaal om ŉ huurmoord op Madonsela te reël. Madonsela het glo verneem die bendeleier en drie huurmoordenaars beplan om haar aanstaande maand te vermoor en dit soos ŉ motorongeluk te laat lyk. Oupa Segalwe, die OB se senior kommunikasiebestuurder, het navrae na Kgalalelo Masibi, die OB se woordvoerder, verwys. Masibi kon egter nie onmiddellik vir kommentaar bereik word nie. Brig. Hangwani Mulaudzi, woordvoerder van die waarnemende nasionale polisiekommissaris, het intussen aan Maroela Media gesê die polisie is deur die media bewus gemaak van die beweerde komplot. “Die waarnemende nasionale polisiekommissaris was ook nie bewus daarvan nie, maar noudat hy daarvan weet, sal hy saam met die betrokke eenhede daarna kyk.” Die inligting is glo ook onder die aandag van Dan Plato, LUR vir gemeenskapsveiligheid in die Wes-Kaap, gebring.